IBILBILANGMO kadi ti bagim kas maysa a Kristiano? No wen, maysaka kadagiti nasurok a dua a bilion a tattao—dandani 1 iti kada 3—a mangibagbaga a pasurot isuda ti Kristo. Ita, adda rinibu a narelihiosuan a grupo a maaw-awagan iti Kristiano, ngem nasinasinada ta agkokontra dagiti doktrina ken patpatienda. Isu a mabalin a naiduma unay dagiti patpatiem kadagiti patpatien ti dadduma nga agkunkuna a Kristiano. Importante kadi a talaga no ania ti patpatiem? Siempre, wen—no kayatmo a suroten dagiti pannursuro dagiti pudpudno a Kristiano nga ibagbaga ti Biblia.
Dagiti immun-una a pasurot ni Jesu-Kristo ket naam-ammo kas “Kristiano.” (Aramid 11:26) Saanda a kasapulan ti sabali a nagan kas pakabigbiganda ta maymaysa laeng ti patpatien idi ti amin a Kristiano. Sangsangkamaysa a sursuroten dagiti Kristiano idi dagiti pannursuro ken instruksion ni Jesu-Kristo, ti Nangirugi iti pudpudno a Kristiano a relihion. Ti ngay relihionmo? Patiem kadi nga isursuro ti relihionmo ti insuro ti Kristo ken dagiti patpatien dagiti immun-una a pasurot ti Kristo? Kasanom a masigurado? Adda laeng maysa a pamay-an—usarem ti Biblia kas pagrukodan.
Panunotem daytoy: Dakkel ti respeto ni Jesu-Kristo iti nasantuan a Sursurat kas Sao ti Dios. Dina inakseptar dagiti tattao nga ad-adda a mangipatpateg kadagiti kaugalian nga inaramid ti tao, imbes a kadagiti sursuro ti Biblia. (Marcos 7:9-13) Maikunatayo ngarud a ti Biblia ti masapul a pangibatayan dagiti pudno a Kristiano kadagiti patpatienda. Isu nga importante nga isaludsod ti amin a Kristiano, ‘Naibatay met laeng kadi iti Biblia dagiti isursuro ti relihionko?’ Tapno masungbatam, padasem a pagkomparaen ti isursuro ti relihionmo ken ti mismo nga ibagbaga ti Biblia.
Kinuna ni Jesus a ti panagdaydayawtayo iti Dios ket masapul a naibatay iti kinapudno—ti kinapudno a masarakan iti Biblia. (Juan 4:24; 17:17) Ken kinuna ni apostol Pablo a maisalakantayo laeng no addaantayo iti “umiso a pannakaammo iti kinapudno.” (1 Timoteo 2:4) Nagpateg ngarud a dagiti patpatientayo ket naibatay iti kinapudno a linaon ti Biblia. Biagtayo a mismo ti nakataya!
NO KASANOTAYO NGA IKOMPARA TI PATPATIENTAYO ITI ISURSURO TI BIBLIA
Awisendaka a mangbasa iti innem a saludsod iti kahon ken siputam ti sungbat ti Biblia. Kitaem dagiti naikabil a bersikulo ti Biblia, ken panunotem a naimbag dagiti sungbat. Sa isaludsodmo iti bagim, ‘Komusta ti isursuro ti relihionko no ikompara iti ibagbaga ti Biblia?’
Makatulong dagiti saludsod iti baba tapno maaramidmo ti panangikompara a makatulong unay kenka. Kayatmo kadi nga ikompara ti dadduma pay nga isursuro ti relihionmo iti ibagbaga ti Biblia? Maragsakan dagiti Saksi ni Jehova a tumulong kenka tapno maawatam ti talaga nga isursuro ti Biblia. Mabalinmo nga ibaga iti maysa a Saksi no kayatmo ti libre a panagadal iti Biblia. Wenno bisitaem ti website-mi a jw.org/ilo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn